CELEX: 32019R0370
Language: el
Date: 2019-03-07 00:00:00
Title: Εκτελεστικός κανονισμός (ΕΕ) 2019/370 της Επιτροπής, της 7ης Μαρτίου 2019, για την τροποποίηση του κανονισμού (ΕΚ) αριθ. 1635/2006 για τη θέσπιση λεπτομερών κανόνων εφαρμογής του κανονισμού (ΕΟΚ) αριθ. 737/90 του Συμβουλίου λόγω της αποχώρησης του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ένωση (Κείμενο που παρουσιάζει ενδιαφέρον για τον ΕΟΧ)

8.3.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 68/1
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2019/370 ΤΗΣ ΕΠΙΤΡΟΠΗΣ
         της 7ης Μαρτίου 2019
         για την τροποποίηση του κανονισμού (ΕΚ) αριθ. 1635/2006 για τη θέσπιση λεπτομερών κανόνων εφαρμογής του κανονισμού (ΕΟΚ) αριθ. 737/90 του Συμβουλίου λόγω της αποχώρησης του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ένωση
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 733/2008 του Συμβουλίου, της 15ης Ιουλίου 2008, σχετικά με τους όρους εισαγωγής γεωργικών προϊόντων καταγωγής τρίτων χωρών μετά το ατύχημα στον πυρηνικό σταθμό του Τσερνομπίλ (1), και ιδίως το άρθρο 4,
         Εκτιμώντας τα ακόλουθα:
         
                     (1)
                  
                  
                     Στις 29 Μαρτίου 2017, το Ηνωμένο Βασίλειο της Μεγάλης Βρετανίας και της Βόρειας Ιρλανδίας (εφεξής «Ηνωμένο Βασίλειο») γνωστοποίησε την πρόθεσή του να αποχωρήσει από την Ένωση, δυνάμει του άρθρου 50 της Συνθήκης για την Ευρωπαϊκή Ένωση. Οι Συνθήκες θα παύσουν να ισχύουν ως προς το Ηνωμένο Βασίλειο από την ημερομηνία έναρξης ισχύος της συμφωνίας αποχώρησης ή, ελλείψει συμφωνίας, δύο έτη μετά τη γνωστοποίηση, ήτοι από τις 30 Μαρτίου 2019, εκτός εάν το Ευρωπαϊκό Συμβούλιο, σε συμφωνία με το Ηνωμένο Βασίλειο, αποφασίσει ομόφωνα να παρατείνει την εν λόγω προθεσμία. Εκείνη τη χρονική στιγμή το Ηνωμένο Βασίλειο θα καταστεί «τρίτη χώρα».
                  
               
                     (2)
                  
                  
                     Ο κανονισμός (ΕΚ) αριθ. 1635/2006 της Επιτροπής (2) θεσπίζει λεπτομερείς κανόνες εφαρμογής του κανονισμού (ΕΟΚ) αριθ. 737/90 του Συμβουλίου (3) σχετικά με τους όρους εισαγωγής γεωργικών προϊόντων καταγωγής τρίτων χωρών μετά το ατύχημα στον πυρηνικό σταθμό του Τσερνομπίλ.
                  
               
                     (3)
                  
                  
                     Επειδή ο κανονισμός (ΕΟΚ) αριθ. 737/90 έχει τροποποιηθεί πολλές φορές, καταργήθηκε από τον κανονισμό (ΕΚ) αριθ. 733/2008.
                  
               
                     (4)
                  
                  
                     Ο κανονισμός (ΕΚ) αριθ. 733/2008 καθορίζει τα ανώτατα επιτρεπόμενα όρια ραδιενέργειας σε ορισμένα γεωργικά προϊόντα καταγωγής τρίτων χωρών. Ορίζει επίσης ότι τα κράτη μέλη υποχρεούνται να διενεργούν ελέγχους στα εν λόγω γεωργικά προϊόντα, προκειμένου να διασφαλίζουν τη συμμόρφωσή τους με τα επίπεδα ραδιενέργειας που ορίζονται στον εν λόγω κανονισμό, πριν από τη θέση του προϊόντος σε ελεύθερη κυκλοφορία.
                  
               
                     (5)
                  
                  
                     Ο κανονισμός (ΕΚ) αριθ. 1635/2006 απαιτεί από τα κράτη μέλη να διασφαλίζουν ότι οι αρμόδιες αρχές των τρίτων χωρών που επλήγησαν από το ατύχημα του Τσερνομπίλ εκδίδουν πιστοποιητικά εξαγωγής που βεβαιώνουν ότι τα προϊόντα που συνοδεύουν τηρούν τα ανώτατα επιτρεπόμενα όρια που ορίζονται στον κανονισμό (ΕΚ) αριθ. 733/2008. Οι συγκεκριμένες τρίτες χώρες που αφορούν οι εν λόγω διατάξεις απαριθμούνται στο παράρτημα II του κανονισμού (ΕΚ) αριθ. 1635/2006.
                  
               
                     (6)
                  
                  
                     Η επίπτωση ραδιενεργού καισίου από το ατύχημα που συνέβη στον πυρηνικό σταθμό ηλεκτροπαραγωγής του Τσερνομπίλ στις 26 Απριλίου 1986 έπληξε ευρύ φάσμα τρίτων χωρών. Η επίπτωση αυτή έπληξε και ορισμένες περιοχές του Ηνωμένου Βασιλείου. Δεδομένου ότι ο χρόνος ημιζωής του καισίου-137 είναι περίπου 30 έτη, η μόλυνση μειώνεται με αργούς ρυθμούς.
                  
               
                     (7)
                  
                  
                     Ορισμένα γεωργικά προϊόντα καταγωγής Ηνωμένου Βασιλείου που έχουν επηρεαστεί από το ατύχημα του Τσερνομπίλ ενδέχεται να είναι ακόμα μολυσμένα με ραδιενεργό καίσιο.
                  
               
                     (8)
                  
                  
                     Μόλις το δίκαιο της Ένωσης παύσει να εφαρμόζεται ως προς το Ηνωμένο Βασίλειο και εντός αυτού, τα γεωργικά προϊόντα καταγωγής Ηνωμένου Βασιλείου θα πρέπει να ελέγχονται από άποψη ραδιενεργού μόλυνσης προτού επιτραπεί η είσοδός τους στην Ένωση.
                  
               
                     (9)
                  
                  
                     Ως εκ τούτου, το παράρτημα II του κανονισμού (ΕΚ) αριθ. 1635/2006 θα πρέπει να τροποποιηθεί για να συμπεριλαμβάνει το Ηνωμένο Βασίλειο.
                  
               
                     (10)
                  
                  
                     Δεδομένου του επείγοντος χαρακτήρα που δημιουργείται λόγω των συνθηκών της αποχώρησης του Ηνωμένου Βασιλείου από την Ευρωπαϊκή Ένωση, είναι αναγκαίο να εξασφαλιστεί η άμεση εφαρμογή των μέτρων που προβλέπονται στον παρόντα κανονισμό. Συνεπώς, ο παρών κανονισμός θα πρέπει να αρχίσει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
                  
               
                     (11)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Στο παράρτημα II του κανονισμού (ΕΚ) αριθ. 1635/2006 προστίθεται η ακόλουθη καταχώριση:
            
               «Ηνωμένο Βασίλειο της Μεγάλης Βρετανίας και της Βόρειας Ιρλανδίας».
            
         
         
            Άρθρο 2
            Έναρξη ισχύος και περίοδος εφαρμογής
            Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
            Ο παρών κανονισμός εφαρμόζεται από την επομένη της ημερομηνίας κατά την οποία το δίκαιο της Ένωσης παύει να ισχύει ως προς το Ηνωμένο Βασίλειο και εντός αυτού, σύμφωνα με το άρθρο 50 παράγραφος 3 της Συνθήκης για την Ευρωπαϊκή Ένωση.
            Ωστόσο, ο παρών κανονισμός δεν εφαρμόζεται σε οποιαδήποτε από τις ακόλουθες περιπτώσεις:
            
                        α)
                     
                     
                        έως τη συγκεκριμένη ημερομηνία έχει αρχίσει να ισχύει συμφωνία αποχώρησης που έχει συναφθεί με το Ηνωμένο Βασίλειο, σύμφωνα με το άρθρο 50 παράγραφος 2 της Συνθήκης για την Ευρωπαϊκή Ένωση·
                     
                  
                        β)
                     
                     
                        έχει ληφθεί απόφαση για την παράταση της διετούς περιόδου που αναφέρεται στο άρθρο 50 παράγραφος 3 της Συνθήκης για την Ευρωπαϊκή Ένωση.
                     
                  
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 7 Μαρτίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 201 της 30.7.2008, σ. 1.
         
            (2)  Κανονισμός (ΕΚ) αριθ. 1635/2006 της Επιτροπής, της 6ης Νοεμβρίου 2006, για τη θέσπιση λεπτομερών κανόνων εφαρμογής του κανονισμού (ΕΟΚ) αριθ. 737/90 του Συμβουλίου σχετικά με τους όρους εισαγωγής γεωργικών προϊόντων καταγωγής τρίτων χωρών μετά το ατύχημα στον πυρηνικό σταθμό του Τσερνομπίλ (ΕΕ L 306 της 7.11.2006, σ. 3).
         
            (3)  Κανονισμός (ΕΟΚ) αριθ. 737/90 του Συμβουλίου, της 22ας Μαρτίου 1990, σχετικά με τους όρους εισαγωγής γεωργικών προϊόντων καταγωγής τρίτων χωρών μετά το ατύχημα στον πυρηνικό σταθμό του Τσερνομπίλ (ΕΕ L 82 της 29.3.1990, σ. 1).